ไฟแนนซ์ทูเดย์
โดย...ใจฮิน
26 พ.ย. 2558

โดย...ใจฮิน
..กรมบัญชีกลาง ลุยเรื่องการรับชำระเงินด้วยระบบอิเล็กทรอนิกส์ ร่วมกับหน่วยงานที่เกี่ยวข้อง เพื่อร่วมพิจารณาและแสดงความคิดเห็นเกี่ยวกับการกำหนดขั้นตอนการรับชำระเงินด้วยระบบอิเล็กทรอนิกส์ และรองรับการดำเนินงานของระบบ National Single Window (NSW) สำหรับให้ส่วนราชการที่เกี่ยวข้องกับกระบวนการออกใบรับรอง ใบอนุญาตในการนำเข้า ส่งออกสินค้า ใช้เป็นแนวทางในการปฏิบัติ โดยคาดว่าจะแล้วเสร็จภายในเดือน ธ.ค. 2558 ถือเป็นส่วนหนึ่งของนโยบายรัฐบาลที่เร่งให้ดำเนินการ
..ประสงค์ พูนธเนศ อธิบดีกรมสรรพากร พร้อมคณะผู้แทนกรมสรรพากร เข้าร่วมการประชุมคณะศึกษาเพื่อการบริหารและค้นคว้าทางภาษีอากรแห่งเอเชีย ครั้งที่ 45 ที่ประเทศสิงคโปร์ ในการประชุมครั้งนี้ หัวหน้าคณะผู้แทนกรมสรรพากรของสมาชิกสรรพากรทั้ง 17 เขตเศรษฐกิจ ได้ร่วมหารือเกี่ยวกับทิศทางการดำเนินการของกลุ่มสมาชิก นอกจากนี้ อธิบดีกรมสรรพากรยังได้หารือในระดับทวิภาคีกับอธิบดีสรรพากรสิงคโปร์ เจ้าภาพจัดการประชุม อธิบดีสรรพากรกัมพูชา และอธิบดีสรรพากรไต้หวัน เพื่อยกระดับความร่วมมือระหว่างสมาชิกอีกด้วย
..ด้าน สมชาย พูลสวัสดิ์ อธิบดีกรมสรรพสามิต เร่งประชุมยุทธศาสตร์กรมสรรพสามิตประจำปีงบประมาณ พ.ศ. 2559 เพื่อทบทวนปัจจัยการวางแผนและจัดทำร่างยุทธศาสตร์กรมสรรพสามิตประจำปีงบประมาณ พ.ศ. 2559 โดยมีผู้บริหารระดับสูง และเจ้าหน้าที่กรมสรรพสามิต ร่วมการประชุม เนื่องจากมีเรื่องต้องดำเนินการสำคัญ ทั้งภาษีรถยนต์ใหม่ การแก้ไขกฎหมายซึ่งอาจจะมีผลบังคับใช้ในปีหน้า
..เอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ ได้ร่วมการประชุมหารือเพื่อสร้างความเข้าใจเกี่ยวกับแนวทางการดำเนินงานของรัฐวิสาหกิจ สาขาขนส่ง มีรัฐวิสาหกิจที่สำคัญ เช่น บริษัท การบินไทย ที่อยู่ระหว่างการฟื้นฟูกิจการเป็นการเร่งด่วน
..เรื่องกองทุนไทยแลนด์ฟิวเจอร์ฟันด์ ยังมีเรื่องที่ต้องติดตามกันอีกหลายยก โดยเฉพาะกองทุนใหญ่ๆ ที่กุมเงินออมจำนวนมหาศาลของประเทศไว้ ไม่ว่าจะเป็นกองทุนบำเหน็จบำนาญข้าราชการ (กบข.) กองทุนประกันสังคม หรือแม้แต่ธุรกิจประกันชีวิต 
..ส่วนคลังก็ต้องประเมินผลตอบแทนที่จะการันตีให้ดี เพราะถ้าจะให้หน่วยลงทุนน่าสนใจก็ต้องการันตีผลตอบแทนสูง แต่ก็เป็นภาระงบประมาณ แต่ถ้าให้ต่ำไป ก็อาจจะต้องมีการใช้คำสั่งบังคับซื้อ